  Виталий Пронин Укно азьысь убоБакча возисьёс кутскизы ни кизьыны. Бен, бакчаез али укно дур воштэ на. Песянай-песятайёсмы шуо вал: вазь шуныт луэм мартлы оскыны уг яра, нырысетӥ нуналъёсаз липетысь ву вияны кутске ни ке, толэзь пумын одно кынтылоз на. Но озьы-а, тазьы, югыт нуналлэн кузьдалаез син куспын йылэ ни. Нош со удъёслы будыны туж иназ. Соин ик нунал кузьгес луэмъя пичиен-пичиен кизьыны кутскиськом. Угось тросэзлэн будосъёслэн, уката но помидор, перец удъёслэн, вуон вакытсы кузь. Бакчае мерттыку, та удъёс 60-65 нуналъемесь луыны кулэ ни. Нош солэсь азьло ог арня кулэ на кидысъёслы бычыяны. Озьыен лыдъялэ: шунытэз яратӥсь будосъёс март пумозь киземын луыны кулэ. Туала вакытэ пӧртэм пумо кидысъёс вань. Одӥгъёсызлэн вуон вакытсы кузь ке, мукетъёсызлы ӧжытгес но нунал тырме. Соин ик кизёнэн ӝегаськоды ке, вазь вуись сортъёссэ бырйытэк уд луэ ни. Нош али эскере на, вань кидысъёс, удобрениос басьтӥды-а? Укно пиялаостэс чылк-чылк миське - шунды сиослы номыр медаз люкеты соку-соку гинэ бычыяны кутскись удъёсты шунтыны. Нош кизён интыды пеймыт ке, мон кӧня ке уй ке но тыл улын соосты кӧлтыны дэмласал. Кызьы тодӥськом, пеймытлэсь уката курадӟо, векчи, ньыр-няр будо помидор удъёс. Соин ик соослы тужгес югыт интыез висъяно. Нош кезьытэз туж уг ярато перец, баклажан удъёс, укно азяды +20 градуслэсь кезьыт ке - соос 2-3 арня но потыны вырозы. Эшшо 1-2 пол ву кисьтаны вунэтӥды ке - музъемез куасьмоз, номыр уз поты ни. Озьыен, удъёсты бусьтыр мед будозы шуыса, соослы кот но шуныт кулэ. Туж умой амал: кизем ящикъёстэк пытсалэ полиэтилен пакетъёсын. Удъёстэс торфлэсь, бумагалэсь стаканъёсы мерттӥськоды ке, соосты куинен-ньылен одӥг пакетэ тыре но керттылэ. Но талэсь азьло жаль-жаль ву кисьтэ. Удъёс бычыятозь, стаканъёсын пакетъёсты возьыны луоз шуныт батарея вӧзы пуктэм ӟус, ӝӧк вылын. Но киземъёсты бычыяны кутскизы ке, соосты ӝегатскытэк пуктылэ югыт укно азе. Пакетсэ басьтэ, калленэн мед дышозы кӧс омырлы. Сюез куасьмемъя ву кисьтаны эн вунэтэ. Эшшо: пичи удъёс но туж шумпото удобрениослы. Юнмам сяна, пӧртэм висёнъёслы но уг сётско ни. Мон удъёсме, кылсярысь, кык пол кисьтасько 7 процентъем бордовской жидкостен. Но со интые луоз кисьтаны чеснок яке кыз лыс парем вуэн. Зэм, таосынызы, удъёс будытозь, кӧня ке пол кисьтано ни. Укно азьысьтым вань будосъёсме мон сюдӥсько на удобрениосын - магазинъёсын пӧртэм пумоесь вань. Но иназ луэ пень гинэ но - со узыр калиен но кальциен. Венедикт Дадыкин, тодосчи Теги: берекет сад-бакча  